b'\n_START_ARTICLE_\nAnton Pevc\n_START_SECTION_\n\xc5\xa0olanje\n_START_PARAGRAPH_\nPo kon\xc4\x8dani osnovni \xc5\xa1oli, ki jo je najprej obiskoval v Gelsenkirchenu v Vestfaliji in dokon\xc4\x8dal v Ljubljani, se je \xc5\xa1olal na gimnaziji v salezijanskih zavodih v Cuorgn\xc3\xa8u in v Foglizzu pri Torinu v Italiji. Zapustil je gimnazijo in se vpisal na kmetijsko-mlekarsko \xc5\xa1olo v Friedlandu na \xc4\x8ce\xc5\xa1kem in na preizku\xc5\xa1evali\xc5\xa1\xc4\x8du za mlekarstvo v Kleinhof-Tapianu v Prusiji. Kot mladeni\xc4\x8d se je s kolesom odpravil na Dansko v Ladelund (danes del Nem\xc4\x8dije), kjer je \xc5\xa1e izpopolnil znanje za izdelovanje topljenih sirov. Postal je prvi in bil precej \xc4\x8dasa tudi edini strokovnjak za mlekarstvo in sirarstvo pri nas.\n_START_SECTION_\nZaposlitev\n_START_PARAGRAPH_\nSlu\xc5\xbeboval je kot strokovnjak za mlekarstvo v Selcih pri \xc5\xa0kofji Loki. Sirarske te\xc4\x8daje je prirejal v ve\xc4\x8d mlekarnah, v mlekarni v Logatcu, v Trstu (Latteria Trifolium), v Hru\xc5\xa1ici in v Zagorju pri \xc5\xa0empetru na Krasu. V Ljubljani je slu\xc5\xbeboval kot mlekarski izvedenec pri Zadru\xc5\xbeni zvezi (1905 do 1906). Leta 1911 je postal de\xc5\xbeelni mlekarski instruktor pri Kranjskem de\xc5\xbeelnem odboru in imel slu\xc5\xbebeno mesto na mlekarski \xc5\xa1oli na Vrhniki. Po prvi svetovni vojni je bil dr\xc5\xbeavni mlekarski in\xc5\xa1truktor s sede\xc5\xbeem v Radovljici. V tem \xc4\x8dasu se je najve\xc4\x8d posve\xc4\x8dal bohinjskemu sirarstvu. Leta 1927 je od\xc5\xa1el na mlekarsko \xc5\xa1olo v \xc5\xa0kofjo Loko, ki je izobra\xc5\xbeevala bodo\xc4\x8de sirarje iz vse Slovenije. Potem je bil upravitelj na posestvu Golubovec blizu Stubice v Hrva\xc5\xa1kem Zagorju. Po drugi svetovni vojni je slu\xc5\xbeboval kot referent za mlekarstvo na Ministrstvu za kmetijstvo v Ljubljani. Po upokojitvi je pomagal Kmetijski zadrugi v Ivan\xc4\x8dni Gorici pri kontroli mol\xc5\xbee in pri drugih dejavnostih zadruge._NEWLINE_Pevc je kot izvedenec za mlekarstvo in kmetijske panoge, ki so v neposredni zvezi z mlekarstvom, prispeval k bolj\xc5\xa1i organizaciji dela in vi\xc5\xa1ji produktivnosti. Svoje znanje je posredoval med drugim tudi hrva\xc5\xa1ki mlekarni Veliki Zdenci za proizvodnjo topljenih sirov, kjer je sir Zdenka postal velika uspe\xc5\xa1nica.\n_START_SECTION_\nPrispevek k mlekarstvu\n_START_PARAGRAPH_\nPevc je bil vodilni strokovnjak za mlekarstvo in sirarstvo. Izvedel je \xc5\xa1tevilne ve\xc4\x8ddnevne te\xc4\x8daje v okviru Kranjske kmetijske dru\xc5\xbebe, predaval je o mlekarstvu na de\xc5\xbeelni mlekarski \xc5\xa1oli na Vrhniki in na gospodinjski \xc5\xa1oli v Marijani\xc5\xa1\xc4\x8du v Ljubljani. V \xc5\xa1tevilnih krajih po vsej Sloveniji je imel prosvetno-gospodarska in kmetijska predavanja ter gospodinjske te\xc4\x8daje. Na Vrhniki je prvi\xc4\x8d pripravil poseben te\xc4\x8daj za \xc5\xbeenske kjer jih je u\xc4\x8dil pravilne mol\xc5\xbee, krmljenja \xc5\xbeivine, higieno posode in ravnanja z mlekom._NEWLINE_Objavil je mnogo strokovnih \xc4\x8dlankov v slovenskih in hrva\xc5\xa1kih \xc4\x8dasopisih, na primer Mlijekarski list, Gospodarski list, Poljoprivredni glasnik. Svoje \xc4\x8dlanke je objavljal tudi v koledarjih, ki so bili namenjeni kmetom. Na primer v koledarju Jugoslovanske kme\xc4\x8dke zveze za leto 1921 je napisal poljudne \xc4\x8dlanke: Smernice slovenskega kmetijstva, Krmljenje govedi in pra\xc5\xa1i\xc4\x8dev, Doma\xc4\x8de mlekarstvo, Krava v \xc5\xa1oli in Postavne dolo\xc4\x8dbe glede jamstva pri kup\xc4\x8dijah z \xc5\xbeivino._NEWLINE_Poznavalci kmetijske problematike so cenili njegovo razgledanost in znanje ter so ga imenovali\xc2\xa0\xc2\xbbpronicljivi Pevc\xc2\xab. Slovenska akademija znanosti in umetnosti ga je uvrstila v svoj Slovenski biografski leksikon.'